CELEX: 
Language: et
Date: 2021-05-20 00:00:00
Title: KOMISJONI DELEGEERITUD MÄÄRUS (EL) …/…, millega muudetakse Euroopa Parlamendi ja nõukogu määruse (EL) 2018/858 X lisa seoses standarditud juurdepääsuga sõiduki pardadiagnostika andmetele ning remondi- ja hooldusteabele ja seoses sõidukite turvaandmetele juurdepääsu nõuete ja korraga

SELETUSKIRI
            
            
               1.DELEGEERITUD ÕIGUSAKTI TAUST
            
            
               Euroopa Parlamendi ja nõukogu 30. mai 2018. aasta määruse (EL) 2018/858 (mootorsõidukite ja mootorsõidukite haagiste ning nende jaoks ette nähtud süsteemide, osade ja eraldi seadmestike tüübikinnituse ja turujärelevalve kohta, ning millega muudetakse määruseid (EÜ) nr 715/2007 ja (EÜ) nr 595/2009 ning tunnistatakse kehtetuks direktiiv 2007/46/EÜ)
                  1
                kohaselt peavad tootjad sõltumatutele ettevõtjatele tagama veebisaitide kaudu standardses vormis piiranguteta standarditud juurdepääsu sõiduki pardadiagnostika andmetele, diagnostika- ja muule varustusele ja vahenditele (sealhulgas täielikud viited asjakohasele tarkvarale ja selle kättesaadavatele allalaadimisvõimalustele) ning sõidukite remondi- ja hooldusteabele.
            
            
               Tootjate ja teenuseosutajate vahelise teabevahetuse hõlbustamiseks on CEN/ISO mõlema poole osalusel kokku leppinud uutes standardites. Seepärast on asjakohane viidata standardi EN ISO 18541 tehniliste kirjelduste kasutamisele.
            
            
               Lisaks tuleks kehtestada meetmed määruse (EL) 2018/858 artikli 66 lõike 2 rakendamiseks seoses menetlusega, millega akrediteeritud organisatsioonid kinnitavad ja annavad volitused sõltumatute ettevõtjate juurdepääsuks sõidukite turvaandmetele kooskõlas määruse nr 692/2008 alusel loodud sõidukite andmetele juurdepääsu foorumi soovitustega.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Seda õigusakti ette valmistades konsulteeris komisjon nõuetekohaselt ekspertide tasandil asjaomaste sidusrühmade, sotsiaalpartnerite ja liikmesriikide ekspertidega.
            
            
               Kooskõlas parema õigusloome eeskirjadega avaldati delegeeritud õigusakti eelnõu parema õigusloome portaalis neljanädalaseks tagasisideperioodiks, mis kestis 7. jaanuarist kuni 4. veebruarini 2021. Kokku andis tagasisidet 15 sidusrühma. Komisjon vaatas kõik saadud märkused hoolikalt läbi ja võttis need teadmiseks.
            
            
               Märkused keskendusid peamiselt vajadusele täpsustada teatavaid nõudeid, et tagada käesolevas delegeeritud õigusaktis sätestatud menetluse tõhus rakendamine. Protsessi käigus võeti arvesse asjakohaseid märkusi.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Käesoleva delegeeritud õigusakti õiguslik alus on Euroopa Parlamendi ja nõukogu 30. mai 2018. aasta määruse (EL) 2018/858 (mootorsõidukite ja mootorsõidukite haagiste ning nende jaoks ette nähtud süsteemide, osade ja eraldi seadmestike tüübikinnituse ja turujärelevalve kohta, ning millega muudetakse määruseid (EÜ) nr 715/2007 ja (EÜ) nr 595/2009 ning tunnistatakse kehtetuks direktiiv 2007/46/EÜ) artikli 61 lõige 11.
            
            
               KOMISJONI DELEGEERITUD MÄÄRUS (EL) …/…,
            
            
               20.5.2021,
            
            
               millega muudetakse Euroopa Parlamendi ja nõukogu määruse (EL) 2018/858 X lisa seoses standarditud juurdepääsuga sõiduki pardadiagnostika andmetele ning remondi- ja hooldusteabele ja seoses sõidukite turvaandmetele juurdepääsu nõuete ja korraga
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 30. mai 2018. aasta määrust (EL) 2018/858 mootorsõidukite ja mootorsõidukite haagiste ning nende jaoks ette nähtud süsteemide, osade ja eraldi seadmestike tüübikinnituse ja turujärelevalve kohta, ning millega muudetakse määruseid (EÜ) nr 715/2007 ja (EÜ) nr 595/2009 ning tunnistatakse kehtetuks direktiiv 2007/46/EÜ,
                  2
                eriti selle artikli 61 lõiget 11,
            
            
               ning arvestades järgmist:
            
            
               (1)Määruse (EL) 2018/858 artikli 61 lõike 2 kohaselt peavad sõidukitootjad oma veebisaitidel tegema kättesaadavaks sõidukite pardadiagnostika andmed ning remondi- ja hooldusteabe. Selle teabe kättesaadavaks tegemise viisi kohta puuduvad aga ühtlustatud kriteeriumid, mistõttu peavad sõltumatud ettevõtjad kohanema arvukate ja erinevate veebiteenuste ja terminitega.
            
         
         
            
               (2)Komisjoni 9. detsembri 2016. aasta aruandes
                  3
                Euroopa Parlamendile ja nõukogule sõidukite remondi- ja hooldusteabele juurdepääsu süsteemi toimimise kohta jõuti järeldusele, et kõnealuste veebisaitide ja vastava terminoloogia standardimisega saaks sõltumatute ettevõtjate koormust vähendada.
            
            
               (3)Kuna sõiduki pardadiagnostika andmed ja sõiduki remondi- ja hooldusteave peaksid olema kättesaadavad olenemata sõiduki jõuseadme tüübist, on vaja selgitada, et juurdepääs andmetele ei ole kohustuslik mitte üksnes heitega seotud nõuete puhul.
            
            
               (4)15. septembril 2014 avaldas Euroopa Standardikomitee (CEN) standardi EN ISO 18541 „Maanteesõidukid. Standarditud juurdepääs remondi- ja hooldusteabele“ 1.–5. osa. Nende osade eesmärk on hõlbustada sõidukite pardadiagnostika andmete ja sõidukite remondi- ja hooldusteabe vahetamist tootjate ja sõltumatute ettevõtjate vahel, kehtestades tehnilised nõuded ja menetlused sellele teabele juurdepääsu lihtsustamiseks. Seepärast on asjakohane määruse (EL) 2018/858 X lisas osutada standardi EN ISO 18541-2014 1.–5. osale.
            
            
               (5)Arvestades, et sõiduki pardadiagnostika andmed ja sõiduki remondi- ja hooldusteave sisaldavad andmeid, mis on olulised sõiduki turvalisuse tagamiseks, tuleks juurdepääs teatavatele sõiduki turvaandmetele anda ainult sõltumatutele ettevõtjatele, kes järgivad käesolevas lisas sätestatud nõudeid.
            
            
               (6)Vastavalt sõidukite andmetele juurdepääsu foorumi soovitustele, millele on osutatud määruse (EL) 2018/858 artikli 66 lõikes 1, peaksid need nõuded hõlmama akrediteeritud organisatsioonide poolset asjaomaste sõltumatute ettevõtjate heakskiitmist ja volitusi nende asjaomase tegevusega tegelevatele töötajatele. Seepärast on vaja kehtestada sõltumatutele ettevõtjatele sõiduki turvaandmetele juurdepääsu andmise heakskiitmise ja neile volituste andmise kord, mis peaks põhinema Euroopa akrediteerimiskoostöö organisatsiooni poolt 19. mail 2016 kinnitatud dokumendil „Scheme for accreditation, approval and authorisation to Access to Security-related Repair and Maintenance Information (RMI)“ („Turvalisusega seotud remondi- ja hooldusteabele juurdepääsu akrediteerimise, heakskiitmise ja selleks volituste andmise kord“). Samuti on vaja hinnata, kas sellised ettevõtjad ei ole seotud ebaseadusliku äritegevusega.
            
            
               (7)Lisaks on vaja sätestada sõidukite remondi- ja hooldusteabele juurdepääsu soovivate sõltumatute ettevõtjate ja nende töötajate heakskiitmise ja volitamisega seotud asutuste roll ja kohustused.
            
            
               (8)Et võimaldada liikmesriikidel ja riiklikel ametiasutustel ning ettevõtjatel valmistuda õigusaktis sisalduvate uute eeskirjade rakendamiseks, tuleks õigusakti kohaldamiskuupäeva edasi lükata.
            
            
               (9)Määruse (EL) 2018/858 X lisa tuleks seetõttu vastavalt muuta,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Määruse (EL) 2018/858 X lisa muudetakse vastavalt käesoleva määruse lisale.
            
            
               Artikkel 2
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Seda kohaldatakse alates [ELT: palun sisestada kuupäev: kaks aastat pärast käesoleva määruse avaldamise kuupäeva].
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 20.5.2021
            
            
               
                     Komisjoni nimel
               
               
                     president
                     Ursula VON DER LEYEN
               
               
            
         
         
            
                  
                     (1)
                  
                        ELT L 151, 14.6.2018, lk 1.
               
               
                  
                     (2)
                  
                        ELT L 151, 14.6.2018, lk 1.
               
               
                  
                     (3)
                  
                        Komisjoni aruanne Euroopa Parlamendile ja nõukogule määrusega (EÜ) nr 715/2007 (mis käsitleb mootorsõidukite tüübikinnitust seoses väikeste sõiduautode ja kommertsveokite (Euro 5 ja Euro 6) heitmetega ning sõidukite remondi- ja hooldusteabe kättesaadavust) kehtestatud sõidukite remondi- ja hooldusteabele juurdepääsu süsteemi toimimise kohta (COM(2016) 0782 final)
               
            
      
    ---documentbreak--- 
      
         
         
            
               LISA
            
            
            
               Määruse (EL) 2018/858 X lisa muudetakse järgmiselt:
            
            
               (1)punkt 2.1 asendatakse järgmisega:
            
            
               „2.1.Tootja kehtestab vastavalt artikli 61 lõike 2 teise lõigu esimesele lausele vajaliku korra ja menetlused, et tagada sõidukite pardadiagnostika andmete ning remondi- ja hooldusteabe kättesaadavus veebisaitidelt. Tootjate kohustus esitada pardadiagnostika andmed ning sõidukite remondi- ja hooldusteave standardses vormingus oma veebisaitidel loetakse täidetuks, kui on järgitud standardi EN ISO 18541-2014 1. osa General information and use case definition („Üldteave ja kasutusjuhtumi määratlemine“), 2. osa Technical requirements („Tehnilised nõuded“), 3. osa Functional user interface requirements („Kasutajaliidese funktsionaalsed nõuded“), standardi EN ISO 18541 – 2015 4. osa Conformance test („Vastavuskontroll“) ja standardi EN ISO 18541 – 2018 5. osa Heavy duty specific provision’ ‘Road vehicles — Standardized access to automotive repair and maintenance information (RMI) („Erisäte raskeveokite kohta“ „Maanteesõidukid — Standarditud juurdepääs remondi- ja hooldusteabele“) nõudeid. Juurdepääs sõiduki pardadiagnostika andmetele ning remondi- ja hooldusteabele tagatakse lihtsal ja kiirel viisil.“;
            
            
               (2)punkt 2.5.2 asendatakse järgmisega:
            
            
               „2.5.2. Hoolduskäsiraamatud koos remondi- ja hooldusteabega ning viited vedelikke, sealhulgas määrdeaineid, pidurivedelikke ja jahutusvedelikke käsitlevatele tehnilistele kirjeldustele;“;
            
            
               (3)punkti 2.9 esimene lõik asendatakse järgmisega:
            
            
               
                     1
                  
                     2
                  „Sõiduki pardadiagnostika, diagnostika, remondi ja hoolduse, seire ja kontrolli jaoks tehakse sõidukit puudutavate andmete otsevoog, sealhulgas veakoodid ja diagnostikafunktsioonid kättesaadavaks standard-andmesideliidese jadapordi kaudu, nagu on kindlaks määratud Euroopa Majanduskomisjoni (UNECE) eeskirja nr 83 11. lisa 1. liite punktis 6.5.1.4 esitatud spetsifikatsioonides ja vastavalt selle liite punktis 6.5.3 esitatud tehnilisele kirjeldusele ning kooskõlas ÜRO Euroopa Majanduskomisjoni (UNECE) eeskirja nr 49 9.B lisa punktiga 4.7.3 ja selle lisa 6. liites esitatud viitestandarditega“;
            
            
               (4)punkti 6.1 esimene lõik asendatakse järgmisega:
            
            
               „Tootjate kohustus esitada pardadiagnostika andmed ning sõidukite remondi- ja hooldusteave standardses vormingus oma veebisaitidel loetakse täidetuks, kui on järgitud punktis 2.1 osutatud standardi EN ISO 18541 osade nõudeid.“;
            
            
               (5)punkt 6.2 asendatakse järgmisega:
            
            
               „Juurdepääs sõiduki turvaandmetele tehakse sõltumatutele ettevõtjatele kättesaadavaks järgmiste nõuete kohaselt turvatehnikaga kaitstuna:“;
            
            
            
               (6)punkti 6.3 muudetakse järgmiselt:
            
            
               (a)esimene lause asendatakse järgmisega: 
            
            
               „Punktis 6.2 osutatud kord sõltumatutele ettevõtjatele sõiduki turvaandmetele juurdepääsu andmise heakskiitmise ja neile volituste andmise kord on sätestatud 3. liites. Sõltumatute ettevõtjate akrediteerimise, heakskiitmise ja volitamisega tegelevate asutuste ülesanded ja kohustused on üksikasjalikult sätestatud näiteid ja kasutusviise hõlmavates talitlusnõuetes, mis on sätestatud komisjoni teatises ...“;
            
            
               (b)lisatakse järgmine lõik:
            
            
               „Kõnealuse korra kohaldamisel ei loeta ettevõtjate majandustegevust õiguspäraseks, kui nad reklaamivad või pakuvad remondi- või hooldustöid, mis võivad negatiivselt mõjutada sõiduki heitkoguseid. See hõlmab järgmist:
            
         
         
            
               (a)saastetõrjeseadmete või heitekontrollisüsteemide deaktiveerimine või eemaldamine või nende toimimise halvendamine või nende talitlushäire varjamine;
            
            
               (b)katkestusseadmete
                  3
                paigaldamine või katkestusstrateegiate
                  4
                kasutamine; 
            
            
               (c)kütuse- või elektrienergiakulu jälgimise seadmete deaktiveerimine, eemaldamine või rikkumine või läbisõidumõõdiku näitude rikkumine;
            
            
               (d)mootori juhtploki, sealhulgas mootori nimivõimsuse omavoliline muutmine.“;
            
            
               (7)lisatakse järgmine 3. liide:
            
            
               „3. liide
            
            
               Sõltumatute ettevõtjate juurdepääs sõiduki turvaandmetele ning selle heakskiitmise ja selleks volituste andmise kord
                  5
                
            
            
               1.Kohaldamisala
            
            
               Käesolev liide sisaldab sõltumatutele ettevõtjatele sõidukite turvalisusega seotud remondi- ja hooldusteabele juurdepääsu heakskiitmise ja selleks volituste andmise nõudeid.
            
            
               Selles määratakse üksikasjalikult kindlaks menetlus ja asutused, mis on vajalikud sõltumatutele ettevõtjatele väikeste sõiduautode ja tarbesõidukite ning raskeveokite turvalisusega seotud remondi- ja hooldusteabele juurdepääsu heakskiitmiseks ja volituste andmiseks.
            
            
               2.Mõisted ja lühendid
            
            
               2.1.Mõisted
            
            
               Käesolevas liites kasutatakse järgmiseid mõisteid:
            
            
               2.1.1.„akrediteerimine“
            
            
               „akrediteerimine“ – määruse (EÜ) nr 765/2008 artikli 2 punktis 10 määratletud akrediteerimine;
            
            
               2.1.2.„sõltumatu ettevõtja töötaja“
            
            
               „sõltumatu ettevõtja töötaja“ – heakskiidetud sõltumatu ettevõtja töötaja, kellel on tema vastavushindamisasutuse loal juurdepääs turvalisusega seotud remondi- ja hooldusteabele; 
            
            
               2.1.3.„turvalisusega seotud remondi- ja hooldusteave“
            
            
               „turvalisusega seotud remondi- ja hooldusteave“ – teave, tarkvara, funktsioonid ja teenused, mida tootja vajab selliste sõidukis sisalduvate funktsioonide parandamiseks ja hooldamiseks, mille abil välditakse sõiduki varastamist või sellega ära sõitmist ning mis võimaldavad sõiduki jälgimist ja tagasisaamist;
            
            
               2.1.4.„heakskiidu kontrolltõend“ 
            
         
         
            
               „heakskiidu kontrolltõend“ – tõend, mille vastavushindamisasutus on väljastanud sõltumatutele ettevõtjatele, kes vastavad käesolevas liites sätestatud heakskiitmise kriteeriumidele, ja mis kinnitab, et need sõltumatud ettevõtjad on saanud heakskiidu ja et sõltumatu ettevõtja töötajad võivad taotleda volitust juurdepääsuks turvalisusega seotud remondi- ja hooldusteabele;
            
            
               2.1.5.„volituse kontrolltõend“ 
            
            
               „volituse kontrolltõend“ – tõend, mille vastavushindamisasutus on välja andnud sõltumatu ettevõtja töötajatele, kes vastavad käesolevas liites sätestatud volituse andmise kriteeriumidele ja kes kinnitavad, et neil töötajatel on lubatud pääseda juurde sõiduki turvalisusega seotud remondi- ja hooldusteabele tootja veebisaidil; 
            
            
               2.1.6.„usalduskeskus“
            
            
               „usalduskeskus“ – SERMI määratud ja komisjoni poolt heaks kiidetud organ, mis vastutab:
            
            
               a)
                     sõltumatu ettevõtja töötajate elektrooniliste sertifikaatide ja volituste staatuse haldamise ning volitatud sõltumatute ettevõtjate töötajatele vajalike koodigeneraatorite ja elektrooniliste sertifikaatide vastavushindamisasutusele edastamise eest;
            
            
               b)
                     sõltumatu ettevõtja töötajale volituse andmise kohta sõidukitootjale teabe edastamise eest;
            
            
               2.1.7.„koodigeneraator“
            
            
               „koodigeneraator“ – seade, mis võimaldab sõltumatu ettevõtja turvalist autentimist;
            
            
               2.1.8.„elektrooniline sertifikaat“
            
            
               „elektrooniline sertifikaat“ – elektrooniline sertifikaat, mis nõuab väljastava usalduskeskuse digitaalallkirja, et siduda avalik võti sõltumatu ettevõtja töötaja isikuga vastavalt standardile ISO 9594; 
            
            
               2.1.9.„volituste andmebaas“ 
            
            
               „volituste andmebaas“ – usalduskeskuse hallatav andmebaas, mis sisaldab anonüümseks muudetud sõltumatu ettevõtja volitatud töötajate volituste üksikasju ja volitatud sõltumatu ettevõtja registreerimisandmeid; 
            
            
               2.1.10.„sertifitseerimise andmebaas“
            
            
               „sertifitseerimise andmebaas“ – usalduskeskuse hallatav andmebaas, mis haldab volitatud sõltumatu ettevõtja töötajate elektroonilise sertifikaadi kehtivust ja volitatud sõltumatu ettevõtja töötajate identifikaatoreid;
            
            
               2.1.11.„Euroopa akrediteerimiskoostöö organisatsioon (EA)“
            
            
               „Euroopa akrediteerimiskoostöö organisatsioon“ ehk „EA“ – määruse (EÜ) nr 765/2008 artikli 14 kohaselt komisjoni poolt tunnustatud asutus, mis vastutab akrediteerimise arendamise, säilitamise ja rakendamise eest liidus; 
            
            
               2.1.12.„sõidukite turvalisusega seotud remondi- ja hooldusteabele juurdepääsu foorum“ ehk „SERMI“
            
            
               „sõidukite turvalisusega seotud remondi- ja hooldusteabele juurdepääsu foorum“ ehk „SERMI“ – üksus, mis vastutab turvalisusega seotud remondi- ja hooldusteabele juurdepääsuks vajalike akrediteerimis-, heakskiitmis- ja volitamismenetluste rakendamise koordineerimise ja komisjoni nõustamise eest. 
            
            
               2.1.13.„asjaomased asutused“
            
         
         
            
               „asjaomased asutused“ – avaliku sektori asutused, kellel on õiguslikud volitused tegutseda sõidukite turvalisusega seotud kuritegude vastase kaitse, nende uurimise ja nende eest vastutusele võtmise valdkonnas.
            
            
               3.Vastavushindamisasutuste akrediteerimine, sõltumatute ettevõtjate heakskiitmine ja sõltumatute ettevõtjate töötajate volitamine
            
            
               Ainult need vastavushindamisasutused, mille on akrediteerinud määruse (EÜ) nr 765/2008 artikli 2 punktis 11 määratletud nende asukohaliikmesriigi riiklik akrediteerimisasutus, väljastavad heakskiidu kontrolltõendeid, mis tõendavad, et sõltumatu ettevõtja on saanud heakskiidu, ja volituse kontrolltõendeid, mis tõendavad, et sõltumatu ettevõtja töötajal on juurdepääs turvalisusega seotud remondi- ja hooldusteabele. 
            
            
               Heakskiit sõltumatule ettevõtjale ja sõltumatu ettevõtja töötaja volitus antakse 60 kuuks alates asjakohaste kontrolltõendite väljaandmise kuupäevast.
            
            
               Sõltumatu ettevõtja, kes soovib saada turvalisusega seotud remondi- ja hooldusteavet, peab saama heakskiidu kontrolltõendi selle liikmesriigi vastavushindamisasutuselt, kus ta on asutatud. 
            
            
               Sõltumatu ettevõtja töötajad, kes peavad tegelema turvalisusega seotud remondi- ja hooldusteabega, peavad saama volituse kontrolltõendi vastavushindamisasutuselt, mille on akrediteerinud selle liikmesriigi akrediteerimisasutus, kus sõltumatu ettevõtja töötaja elab.
            
            
               Vastavushindamisasutused teavitavad usalduskeskusi kõikidest väljastatud heakskiidu kontrolltõenditest või volituse kontrolltõenditest, mille alusel usalduskeskused registreerivad volitused ning väljastavad koodigeneraatori ja elektroonilise sertifikaadi, mis sisaldavad andmeid, mis võimaldavad sõltumatu ettevõtja töötajaid sõidukitootja remondi- ja hooldusteavet käsitleval veebisaidil üheselt identifitseerida. Vastavushindamisasutused annavad konkreetsetele sõltumatu ettevõtja töötajatele koodigeneraatori ja elektroonilise sertifikaadi.
            
            
               Sõidukitootjad võivad nõuda tasu sõltumatu ettevõtja töötajate registreerimise eest nendel sõidukitootjate remondi- ja hooldusteabe veebisaitidel ja juurdepääsu eest turvalisusega seotud remondi- ja hooldusteabele. Selline tasu peab olema proportsionaalne sellise registreerimise ja juurdepääsu võimaldamise kuludega. Tasu suurus täpsustatakse sõidukitootjate remondi- ja hooldusteavet käsitlevatel veebisaitidel. Kõik digitaalsed andmeedastused sõltumatute ettevõtjate, usalduskeskuste ja vastavushindamisasutuste vahel toimuvad ettevõtjatevaheliste (B2B) tehingute kaudu turvaliste protokollide abil ja õigeaegselt.
            
            
            
               
                  
            
            
               Joonis 1: Vastavushindamisasutuste akrediteerimise, sõltumatutele ettevõtjatele heakskiidu andmise ja sõltumatute ettevõtjate töötajate volitamisega seotud asutused ja nende suhted
            
            
            
               Vastavushindamisasutuselt volitust taotlev sõltumatu ettevõtja kirjutab alla kinnitusele selle kohta, et sõltumatu ettevõtja tegeleb käesoleva lisa punktis 6.3 osutatud õiguspärase majandustegevusega. Sõltumatule ettevõtjale antakse heakskiit alles pärast seda, kui vastavushindamisasutus on kontrollinud, kas see deklaratsioon on allkirjastatud, ning hinnanud, kas sõltumatu ettevõtja ja selle konkreetsed töötajad vastavad käesolevas liites sätestatud nõuetele. 
            
            
               Sõltumatu ettevõtja konkreetsetele töötajatele antakse volitus alles pärast vastavushindamisasutuse poolset kontrolli. Vastavushindamisasutus kontrollib esitatud dokumente ja seda, kas asjaomane sõltumatu ettevõtja töötaja on esitanud eelneva volitusetaotluse, mille asjaomane vastavushindamisasutus või mõni muu liidu tasandil tegutsev vastavushindamisasutus on tagasi lükanud.
            
            
               Vastavushindamisasutused saadavad usalduskeskusele kõik andmed, mis on vajalikud, et usalduskeskus saaks luua elektroonilise sertifikaadi ja koodigeneraatori, mille vastavushindamisasutus saadab sõltumatu ettevõtja töötajatele. 
            
            
               Volitatud sõltumatu ettevõtja töötajad saavad oma vastavushindamisasutustelt elektroonilise sertifikaadiga seotud PIN-koodi. 
            
            
               
                  
            
            
               Joonis 2: Sõltumatutele ettevõtjatele heakskiidu andmise ja sõltumatute ettevõtjate töötajate volitamise menetlus
            
            
            
               3.1.Ülevaade turvalisusega seotud remondi- ja hooldusteabele juurdepääsust
            
         
         
            
               Sõidukitootjad võimaldavad juurdepääsu turvalisusega seotud remondi- ja hooldusteabele oma remondi- ja hooldusteavet käsitleva veebisaidi kaudu, tingimusel et sõltumatu ettevõtja töötajatel on olemas volitused ja volituse kontrolltõend ning et sõltumatutel ettevõtjatel, kelle nimel sõltumatu ettevõtja töötajad töötavad, on olemas heakskiidu kontrolltõend. 
            
            
               Tootjad võivad heakskiidu saanud sõltumatute ettevõtjate volitatud töötajatele pakkuda juurdepääsu turvalisusega seotud osade veebipõhisele tellimisliidesele, kasutades spetsiaalset rakendust, mis on seotud remondi- ja hooldusteavet käsitleva veebisaidiga. 
            
            
               Remondi- ja hooldusteavet käsitlevale veebisaidile juurdepääsu taotluse saamisel nõutakse sõidukitootjate veebisaitidel identifitseerimist sõltumatu ettevõtja töötaja kordumatu identifikaatori kaudu ja autentimist. Sõltumatu ettevõtja töötajate autentimine toimub üksnes elektrooniliste sertifikaatide abil. Pärast elektroonilise sertifikaadi saamist kontrollitakse sõidukitootja remondi- ja hooldusteavet käsitlevatel veebisaitidel sõltumatu ettevõtja töötaja kordumatut identifikaatorit ning elektroonilise sertifikaadi ja volituse kehtivat staatust, suheldes selleks elektroonilises sertifikaadis nimetatud usalduskeskusega.
            
            
               Kõik digitaalsed andmeedastused sõltumatute ettevõtjate, sõidukitootjate, usalduskeskuste ja vastavushindamisasutuste vahel toimuvad ettevõtjatevaheliste (B2B) tehingute kaudu turvaliste protokollide abil ja õigeaegselt. Kui sõltumatu ettevõtja töötaja kordumatu identifikaator ja volituse staatus on kindlaks tehtud, annab sõidukitootja oma veebisaidi kaudu juurdepääsu nõutavale turvalisusega seotud remondi- ja hooldusteabele. 
            
            
               
                  
            
            
               Joonis 3: Juurdepääs turvalisusega seotud remondi- ja hooldusteabele
            
            
               4.Turvalisusega seotud remondi- ja hooldusteabele juurdepääsu üksikasjalikud eeskirjad
            
            
               4.1.SERMI roll
            
            
               4.1.1.Vastutus ja kohustused 
            
            
               SERMI jälgib akrediteerimisprotsessi rakendamist liikmesriikides ja teavitab sellest komisjoni. SERMI annab komisjonile akrediteerimisprotsessi muutmise taotluste kohta nõu. 
            
            
               (a)SERMI annab komisjonile akrediteerimisprotsessi muutmise taotluste kohta nõu. SERMI jälgib akrediteerimisprotsessi rakendamist liikmesriikides ja teavitab sellest komisjoni;
            
            
               (b)SERMI konsulteerib komisjoniga usalduskeskuse valikukriteeriumide kehtestamise küsimuses;
            
            
               (c)SERMI nõustab komisjoni protsessis osalevate üksuste vaheliseks suhtluseks tehniliste rakendussuuniste kehtestamisel;
            
            
               (d)SERMI järgib EA eeskirju süsteemi omandiõiguse kohta;
            
            
               (e)SERMI liikmeid esindavad sidusrühmad, kes osalevad turvalisusega seotud remondi- ja hooldusteabele juurdepääsu saamiseks vajalikus akrediteerimise, heakskiitmise ja volituste andmise protsessis.
            
            
               4.1.2.Usalduskeskuste valimine
            
            
               Usalduskeskused valib välja SERMI ja need esitatakse komisjonile heakskiitmiseks.
            
            
               Valitud usalduskeskused peavad vastama standardile ETSI TS 319 411-3, Euroopa Parlamendi ja nõukogu määruses (EL) nr 910/2014
                  6
                sätestatud elektroonilise allkirja nõuetele ja käesoleva liite punktis 4.6 sätestatud nõuetele.
            
            
               Lisaks peab usalduskeskus:
            
            
               –omama tehnilist ja juhtimispädevust ning akrediteerimisprotsessi seisukohalt asjakohast rahalist elujõulisust ja kogemust; 
            
         
         
            
               –omama võtmetöötajaid, kellel on akrediteerimisprotsessi jaoks vajalikud oskused ja kogemused ning kes on selle jaoks kättesaadavad;
            
            
               –olema suuteline tegutsema kõigis liikmesriikides;
            
            
               –omama operatiivtasandi kvaliteeditagamismenetlust.
            
            
               4.2.Riiklike akrediteerimisasutuste roll
            
            
               Riiklik akrediteerimisasutus vastutab nende vastavushindamisasutuste akrediteerimise eest, kes annavad heakskiidu sõltumatutele ettevõtjatele ja juurdepääsu sõltumatu ettevõtja töötajatele turvalisusega seotud remondi- ja hooldusteabele.
            
            
               4.2.1.Vastutus ja nõuded 
            
            
               Riikliku akrediteerimisasutuse kohustused ja neile esitatavad nõuded on sätestatud määruse (EÜ) nr 765/2008 artiklites 8–12.
            
            
               4.2.2.Vastavushindamisasutuse akrediteerimise kriteeriumid
            
            
               Vastavushindamisasutused akrediteeritakse A-tüüpi kontrolliasutustena vastavalt standardile ISO/IEC 17020:2012. Vastavushindamisasutused peavad vastama kõrgeima sõltumatuse taseme nõuetele.
            
            
               Lisaks hindab riiklik akrediteerimisasutus vastavushindamisasutuste suutlikkust täita punktides 4.3.1 – 4.3.4 sätestatud nõudeid.
            
            
               Sõltumatu ettevõtja kontrollimise eest vastutavatel töötajatel peavad olema oma ülesannete täitmiseks vajalikud teadmised sõidukite remondi- ja hooldustegevusest ning autode järelturu eripäradest.
            
            
               4.3.Vastavushindamisasutuste roll
            
            
               Vastavushindamisasutus vastutab sõltumatute ettevõtjate ja nende asjaomaste töötajate kontrollimise eest ning käesoleva liite kohaste heakskiidu kontrolltõendite ja volituse kontrolltõendite väljaandmise ning nende kehtetuks tunnistamise eest.
            
            
               4.3.1.Vastutus ja nõuded
            
            
               (a)Vastavushindamisasutused hoiavad sõltumatule ettevõtjale heakskiitmiseks esitatud andmed alles.
            
            
               (b)Vastavushindamisasutused loovad usalduskeskustega turvalise sidekanali ja esitavad usalduskeskusele kontrolli tulemused, et väljastada koos elektroonilise sertifikaadiga koodigeneraatori.
            
            
               (c)Vastavushindamisasutused teavitavad sõltumatu ettevõtja töötajaid 6 kuud enne volituse kehtivuse lõppemist.
            
            
               (d)Vastavushindamisasutused peavad andmebaasi, mis sisaldab sõltumatu ettevõtja töötajatele volituse tegemiseks esitatud andmeid.
            
            
               (e)Vastavushindamisasutused, kes keelduvad sõltumatule ettevõtjale heakskiidu andmisest või sõltumatu ettevõtja töötajale volituse andmisest, edastavad selle sõltumatu ettevõtjaga või selle töötajaga seotud kontrolli tulemused usalduskeskusele.
            
            
               (f)Vastavushindamisasutused koguvad ja kasutavad üksnes volitamis- või heakskiitmismenetluse jaoks vajalikke andmeid.
            
         
         
            
               (g)Vastavushindamisasutused säilitavad kõiki sõltumatu ettevõtjaga ja sõltumatu ettevõtja töötajatega seotud andmeid konfidentsiaalselt ning tagavad, et sellistele andmetele on juurdepääs ainult volitatud töötajatel.
            
            
               (h)Vastavushindamisasutused esitavad kord aastas SERMI-le ja komisjonile statistika heakskiitude ja volituste arvu ning keeldumiste arvu kohta.
            
            
               (i)Vastavushindamisasutused säilitavad heakskiitmis- ja volitamiskontrolle käsitlevaid turvatud andmeid 5 aastat.
            
            
               (j)Vastavushindamisasutused teavitavad sõltumatu ettevõtja negatiivsetest kontrollitulemustest kõiki teisi vastavushindamisasutusi liikmesriigis, kus nad on asutatud.
            
            
               (k)Sõltumatud ettevõtjad ja sõltumatu ettevõtja töötajad, kes on saanud negatiivse kontrollitulemuse, võivad esitada vastavushindamisasutusele täiendavat teavet väiksemate puuduste kõrvaldamiseks 15 tööpäeva jooksul pärast negatiivse kontrollitulemuse saamist. Vastavalt sellele määravad vastavushindamisasutused kindlaks, kas kontrollitulemust tuleks muuta.
            
            
               (l)Vastavushindamisasutused teavitavad sõltumatuid ettevõtjaid 6 kuud enne nende volituse kehtivuse lõppemist.
            
            
               (m)Vastavushindamisasutused teevad sõltumatute ettevõtjate juurde heakskiidu 60kuulise kehtivusaja jooksul pistelisi ja etteteatamata kohapealseid kontrolle ning iga heakskiidu saanud sõltumatu ettevõtja juurde heakskiidu 60kuulise kehtivusaja jooksul vähemalt ühe pistelise kohapealse kontrolli. 
            
            
               (n)Heakskiidu saanud sõltumatu ettevõtja või volitatud sõltumatu ettevõtja töötaja vastu esitatud kaebuse alusel kontrollivad vastavushindamisasutused, kas asjaomane sõltumatu ettevõtja või sõltumatu ettevõtja töötaja vastab kriteeriumidele, mille alusel ta heakskiidu või volituse sai. Vastavushindamisasutus otsustab kohapealse kontrolli vajalikkuse oma uurimise käigus.
            
            
               (o)Kohapealse kontrolli eesmärgil võivad vastavushindamisasutused taotleda abi asukohaliikmesriigi turujärelevalveasutustelt.
            
            
               (p)Vastavushindamisasutused tühistavad sõltumatute ettevõtjate heakskiidud ja sõltumatute ettevõtjate töötajate volitused, kui nad ei vasta enam kriteeriumidele, mille alusel neile heakskiit või volitus anti. Vastavalt sellele nõuavad vastavushindamisasutused, et usalduskeskus peataks ja tunnistaks kehtetuks asjaomaste sõltumatu ettevõtja töötajate elektroonilise sertifikaadi.
            
            
            
               4.3.2.Heakskiidu pikendamine
            
            
               Vastavushindamisasutused teevad sõltumatu ettevõtja taotlusel või 6 kuud enne heakskiidu kehtivusaja lõppu kohapealse kontrolli ja annavad positiivse kontrollitulemuse korral uue heakskiidu.
            
            
               Vastavushindamisasutused annavad heakskiitmise tingimustele vastavale sõltumatule ettevõtjale välja uue heakskiidu kontrolltõendi.
            
            
               Vastavushindamisasutused hindavad volituste uuendamise taotlusi ja väljastavad volituse kriteeriumidele vastavatele sõltumatu ettevõtja töötajatele volituse kontrolltõendi.
            
            
               4.3.3.Sõltumatu ettevõtja vastavushindamisasutuse poolt heakskiitmise kriteeriumid
            
            
               Enne sõltumatule ettevõtjale heakskiidu andmist ja heakskiidu kehtivusaja jooksul tehtava mis tahes kohapealse kontrolli käigus kontrollivad vastavushindamisasutused järgmist:
            
            
               (a)sõltumatu ettevõtja dokumenteeritud omandiline kuuluvus, tegevdirektori nimi;
            
            
               (b)sõltumatu ettevõtja esitatud volitust taotlevate töötajate nimekiri;
            
            
               (c)teave punktis a osutatud töötajate vastutuse ja ülesannete kohta;
            
         
         
            
               (d)kas sõltumatul ettevõtjal on vastutuskindlustus, mille minimaalne kindlustussumma on 1 miljon eurot kehavigastuste puhul ja 0,5 miljonit eurot varalise kahju puhul;
            
            
               (e)kas sõltumatu ettevõtja heakskiit on väärkasutuse tõttu tühistatud;
            
            
               (f)kas sõltumatu ettevõtja on esitanud tõendid tegevuse kohta autotööstuse valdkonnas;
            
            
               (g)kas sõltumatu ettevõtja on allkirjastanud kinnituse selle kohta, et ta tegeleb punktis 6.3 osutatud õiguspärase majandustegevusega, ja kohapealse kontrolli käigus, kas sõltumatu ettevõtja tõesti tegeleb õiguspärase majandustegevusega;
            
            
               (h)kas sõltumatu ettevõtja ja sõltumatu ettevõtja töötajad on kriminaalkorras karistamata;
            
            
               (i)kas on olemas sõltumatu ettevõtja seadusliku esindaja allkirjastatud kinnitus selle kohta, et kõigi sõiduki turvalisusega seotud toimingute puhul on tagatud punktis 4.3.4 sätestatud menetlusnõuete täitmine;
            
            
            
               4.3.4.Kriteeriumid, mille alusel vastavushindamisasutus sõltumatu ettevõtja töötajale volituse annab
            
            
               Enne töötaja volitamist sõltumatu ettevõtja töötajana ja mis tahes kohapealse kontrolli käigus heakskiidu kehtivusaja jooksul kontrollivad vastavushindamisasutused järgmist
            
            
               a)
                     ega asjaomasel töötajal ei olnud eelnevat volitust, mis tühistati selle väärkasutamise tõttu;
            
            
               b)
                     ega töötaja ei ole kriminaalkorras karistatud;
            
            
               c)
                     kas asjaomase töötaja ja heakskiidu saanud sõltumatu ettevõtja vahel on sõlmitud tööleping;
            
            
               d)
                     kas asjaomasel töötajal on kehtiv riigipõhine isikutunnistus või samaväärne dokument.
            
            
               4.4.Sõltumatute ettevõtjate roll
            
            
               4.4.1.Vastutus ja nõuded
            
            
               (a)Sõltumatud ettevõtjad taotlevad heakskiidu saamiseks oma vastavushindamisasutuselt kontrolli teostamist;
            
            
               (b)Sõltumatud ettevõtjad teavitavad oma vastavushindamisasutust oma kontaktandmete muutumisest.
            
            
               (c)Sõltumatud ettevõtjad teavitavad oma vastavushindamisasutust oma tegevuse lõpetamisest.
            
            
               (d)Sõltumatud ettevõtjad registreerivad kõik turvalisusega seotud remondi- ja hooldusteavet käsitlevad tehingud ja -toimingud.
            
            
               (e)Sõltumatud ettevõtjad teavitavad oma vastavushindamisasutust igast oma volitatud töötaja töösuhte lõpetamisest.
            
         
         
            
               (f)Sõltumatud ettevõtjad teatavad asjaomastele asutustele kõigist rikkumistest või üleastumistest, mille on toime pannud nende volitatud töötajad ja mis hõlmab turvalisusega seotud remondi- ja hooldusteavet.
            
            
               (g)Sõltumatud ettevõtjad tagavad, et nende volitatud töötajad kasutavad üksnes oma isiklikke volituse kontrolltõendeid;
            
            
               (h)Sõltumatud ettevõtjad tagavad, et kõik nende sõltumatu ettevõtja töötaja volitusega seotud tasud on makstud.
            
            
               (i)Sõltumatud ettevõtjad tagavad, et nende töötajad on saanud autohooldust, ümberprogrammeerimis- ning turva- ja ohutusfunktsioone hõlmava remondialase väljaõppe.
            
            
               (j)Sõltumatu ettevõtja taotleb oma vastavushindamisasutuselt kohapealset kontrolli kuue kuu jooksul enne oma heakskiidutõendi aegumist.
            
            
               4.5.Sõltumatu ettevõtja töötajate roll
            
            
            
               4.5.1.Vastutus ja nõuded
            
            
               (a)Sõltumatu ettevõtja töötajad taotlevad oma vastavushindamisasutuselt volitust. 
            
            
               (b)Sõltumatu ettevõtja töötajad registreerivad end sõidukitootja remondi- ja hooldusteabe süsteemis.
            
            
               (c)Sõltumatu ettevõtja töötajatel on juurdepääs turvalisusega seotud remondi- ja hooldusteabele kooskõlas EN ISO standardiga 18541-2014.
            
            
               (d)Sõltumatu ettevõtja töötajad tagavad, et ühtki sõidukitootja remondi- ja hooldusteabesüsteemist alla laaditud turvalisusega seotud remondi- ja hooldusteabega seotud kirjet ei säilitata kauem, kui on vajalik selle toimingu tegemiseks, milleks teavet vajatakse.
            
            
               (e)Vajaduse korral teatavad sõltumatu ettevõtja töötajad oma sõltumatust ettevõtjast tööandjale, et nende elektroonilist sertifikaati enam ei nõuta.
            
            
               (f)Sõltumatu ettevõtja töötaja ei jaga koodigeneraatorit, elektroonilist sertifikaati ega PIN-koodi ühegi kolmanda isikuga.
            
            
               (g)Sõltumatu ettevõtja töötajad vastutavad isikliku koodigeneraatori ja PIN-koodi nõuetekohase kasutamise eest.
            
            
               (h)Sõltumatu ettevõtja töötajad teavitavad oma koodigeneraatori kaotsiminekust või väärkasutamisest oma sõltumatut ettevõtjat ja usalduskeskust 24 tunni jooksul pärast sellist kadumist või väärkasutust.
            
            
               (i)Sõltumatu ettevõtja töötajad teatavad asjaomastele ametiasutustele kõikidest teiste sõltumatute ettevõtjate töötajate taotlustest või toimingutest seoses turvalisusega seotud remondi- ja hooldusteabega, mis ei kujuta endast käesoleva lisa punktis 6.3 osutatud õiguspärast majandustegevust.
            
            
               4.6.Usalduskeskuse roll
            
            
               Usalduskeskused loovad elektroonilised sertifikaadid ja saadavad need vastavate vastavushindamisasutuste kaudu sõltumatutele ettevõtjatele ja sõltumatute ettevõtjate töötajatele. Usalduskeskused haldavad väljastatud volituse kontrolltõendite andmebaasi. Usalduskeskused võimaldavad sõidukitootjatele juurdepääsu liidesele, mille kaudu kontrollida elektrooniliste sertifikaatide ja volituse kontrolltõendite staatust. 
            
            
               Usalduskeskused säilitavad sõltumatu ettevõtja töötajaid käsitlevat teavet volituste andmebaasis veel kuni 60 kuud. See ajavahemik ei tohi olla pikem kui sõltumatu ettevõtja töötaja tööandjaks olevale sõltumatule ettevõtjale antud heakskiidu allesjäänud kehtivusaeg.
            
         
         
            
            
               4.6.1.Vastutus ja nõuded
            
            
               a) 
                     Usalduskeskused võivad vastavushindamisasutuse taotluse korral elektroonilised sertifikaadid peatada ja kehtetuks tunnistada.
            
            
            
               b) 
                     Usalduskeskused pakuvad sõltumatule ettevõtjale ja sõltumatu ettevõtja töötajatele elektrooniliste sertifikaatide kasutamiseks vajalikku tarkvara.
            
            
               c)
                     Usalduskeskused töötavad 24 tundi ööpäevas ja 7 päeva nädalas.
            
            
               4.7.Sõidukitootjate roll
            
            
               Sõidukitootjad tagavad kõikidele heakskiidu saanud sõltumatutele ettevõtjatele ja sõltumatu ettevõtja volitatud töötajatele juurdepääsu turvalisusega seotud remondi- ja hooldusteabele. Sõidukitootjad suhtlevad usalduskeskustega, et kontrollida sellisele teabele juurdepääsu taotlevate sõltumatute ettevõtjate töötajate volitusi ja autentimisstaatust.
            
            
               4.7.1.Vastutus ja nõuded 
            
            
               (a)Sõidukitootjad tagavad, et nende veebisaidid on kohandatud selleks, et toetada sõltumatute ettevõtjate juurdepääsu turvalisusega seotud remondi- ja hooldusteabele.
            
            
               (b)Sõidukitootjad tagavad, et nad laadivad alla SERMI veebisaidil avaldatud tehnilised kirjeldused.
            
            
               4.7.2.Menetlusnõuded sõidukitootjatele
            
            
               Sõidukitootjad ei võimalda juurdepääsu turvalisusega seotud remondi- ja hooldusteabele enne, kui on täidetud kõik järgmised menetluslikud nõuded.
            
            
               (1)Varastatud sõidukeid käsitlevad menetluslikud nõuded
            
            
               Sõidukitootjad peavad arvestust kõigi enda marki sõidukite kohta, mille kohta ametiasutused on teatanud, et need on varastatud.
            
            
               Sõidukitootjad kehtestavad menetluse, mis tagab selge jälgitavuse ja vastutuse ning võimaldab asjaomastel ametiasutustel jälgida andmeid, mille sõidukitootja on esitanud sõltumatu ettevõtja töötajale, kellele on antud juurdepääs varastatud sõidukiga seotud teabele. 
            
            
               (2)Menetluslikud nõuded teabe säilitamisel
            
            
               Sõidukitootjad säilitavad iga turvalisusega seotud remondi- ja hooldusteabele antud juurdepääsu kohta järgmise teabe:
            
            
               (a)selle sõiduki valmistajatehase tähis (VIN-kood), mille kohta teavet taotleti;
            
            
               (b)taotluse kuupäev;
            
         
         
            
               (c)teabetaotluse objektiks oleva sõiduki registreerimisnumber, kui see on olemas;
            
            
               (d)teabetaotluse objektiks oleva sõiduki tüüp ja variant ning selle sõiduki versioon, kui see on olemas.
            
            
               Sõidukitootjad säilitavad neid andmeid 5 aastat.“
            
         
         
            
                  
                     (1)
                  
                        Ühinenud Rahvaste Organisatsiooni Euroopa Majanduskomisjoni (UNECE) eeskiri nr 83: Sõidukite tüübikinnituse ühtsed sätted seoses mootorist eralduvate saasteainete heitkogustega vastavalt mootorile ette nähtud kütusele (ELT L 42, 15.2.2012, lk 1).
               
               
                  
                     (2)
                  
                        Ühinenud Rahvaste Organisatsiooni Euroopa Majanduskomisjoni (UNECE) eeskiri nr 49: ühtsed sätted, milles käsitletakse meetmeid, mis on võetud sõidukite diiselmootoritest pärinevate gaasiliste saasteainete heite ja kübemeheite vastu ning sõidukites kasutatavatest maagaasil või veeldatud naftagaasil töötavatest ottomootoritest pärineva gaasiliste saasteainete heite vastu (ELT L 180, 8.7.2011, lk 53).
               
               
                  
                     (3)
                  
                        vastavalt määruse (EÜ) nr 715/2007 artikli 3 lõikes 10 esitatud määratlusele.
               
               
                  
                     (4)
                  
                        vastavalt määruse (EÜ) nr 595/2009 artikli 3 lõikes 8 esitatud määratlusele.
               
               
                  
                     (5)
                  
                        Käesolevas liites sätestatud nõuded põhinevad nõuetel, mis on sätestatud Euroopa akrediteerimiskoostöö organisatsiooni poolt 19. mail 2016 kinnitatud dokumendis „Scheme for accreditation, approval and authorisation to access to Security-related Repair and Maintenance Information (RMI)“ („Turvalisusega seotud remondi- ja hooldusteabele juurdepääsu akrediteerimise, heakskiitmise ja selleks volituste andmise kord“) (
                  https://www.vehiclesermi.eu/
                  ).
               
               
                  
                     (6)
                  
                        Euroopa Parlamendi ja nõukogu 23. juuli 2014. aasta määrus (EL) nr 910/2014 e-identimise ja e-tehingute jaoks vajalike usaldusteenuste kohta siseturul ja millega tunnistatakse kehtetuks direktiiv 1999/93/EÜ (ELT L 257, 28.8.2014, lk 73).